《送刘通判进香毕还任》
明代·彭华

鼎湖龙去未移时，千里名香手自持。松柏路瞻云五色，蓬莱宫睹日重熙。

感时极欲酬明圣，还郡何曾惜别离。独有竹林风月夜，不堪回首重相思。

作者简介：（1432—1496）江西安福人，字彦实。彭时族弟。景泰五年进士。成化时累官吏部左侍郎兼翰林学士，入阁预机务。与万安、李孜省朋比，排挤异己。未几以疾去。卒谥文思。有《彭文思集》。